
Utánpótlás korú női vízilabdázók mozgásszervi vizsgálata az alapozás időszakában

Kulcsszavak: vízilabda; vállfájdalom; prevenció; mozgástartomány; izomerő
Bevezetés
A fej feletti mozgást végző sportágak közé tartozó vízilabda repetitív felső végtagi elevációval és nagy energiaigényű felső végtagi kirotációval jár. A fizikai kontakt és a nagy edzésmennyiség miatt a legtöbb sérüléssel járó vízi sportág, ugyanakkor női és utánpótlás korosztályú vízilabdázókra vonatkozóan kevés adattal rendelkezünk. A sérülések megelőzése érdekében lényeges a sportolók részletes mozgásszervi felmérése.
Célkitűzés:
A gyermek-serdülő-ifjúsági korosztályú női vízilabdázók mozgásszervi funkcióinak és sportági rizikófaktorainak feltérképezése.
Anyag és módszer
A kutatásban 52 fő női vízilabdázó vett részt. 24 fő gyermek (13±0,8év), 18 fő serdülő (15±0,7év) és 10 fő ifjúsági korosztályú (17±0,5év) sportoló. A testtartás értékelésére a PostureScreen11.1 applikációt használtuk. A vállízületi mozgástartományt goniométerrel, az izomerőt VALD Perfomance ForceFrame rendszerrel mértük. Speciális ortopédiai funkcionális és diagnosztikai teszteket alkalmaztunk. A statisztikai analízist az SPSS Statistics 28.0 programmal végeztük és a szignifikancia szintet α=0,05 értékben határoztuk meg.
Eredmények
A passzív vállízületi mozgástartomány mérésekor mindkét oldali kirotációs mozgástartomány és rotációs ív az ifjúsági korosztálynál szignifikánsan nagyobb volt, mint a gyermek és a serdülő korosztálynál. Izomerő tekintetében a domináns oldali váll berotátorok kivételével az ifjúságiaknál szignifikánsan nagyobb váll izomerőt mértünk a másik két korosztályhoz képest. Az alapozás időszakában a sportolók 57%-ának volt vállfájdalma, a vállízületi impingementre (4,1-80%) és instabilitára (33,3-55,6%) utaló speciális tesztek pozitivitásának százalékos előfordulása igen magas volt mindhárom korosztálynál. A scapula dyskinesis előfordulása 41-72% volt, továbbá számos váll-vállövi komplexummal kapcsolatos testtartásbeli eltérés volt tapasztalható.
Következtetés
A vízilabda sportágra jellemző mozgásszervi eltérések és a vállfájdalom, valamint annak rizikófaktorai jelen vannak a tanulmányban részt vevő vízilabdázóknál. Eredményeink alapján prevenciós program tervezése, kivitelezése és hatásosságának mérése szükséges.
A kutatás az Innovációs és Technológiai Minisztérium ÚNKP-23-2-II kódszámú Új Nemzeti Kiválóság Program, valamint a Nemzeti Kutatási, Fejlesztési és Innovációs Alap támogatásával készült.



